DEĊIŻJONI TAL-KUMMISSJONI
tas-17 ta’ Mejju 2005
dwar iċ-ċertifikai tal-pedigree u l-partikolaritajiet għall-annimali tat-trobbija ta’ razza pura mis-speċi bovina, l-isperma, il-bajd u l-embrijunii tagħhom
(innotifikata taħt id-dokument numru C(2005) 1436)
(Test b’rilevanza għaż-ŻEE)
(2005/379/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
War li kkunsidrat id-Direttiva tal-Kunsill 77/504/KEE tal-25 ta’ Lulju ta’ l-1977 dwar annimali tat-trobbija ta’ razza pura mill-ispeċi bovina (1), u b’mod partikolari l-ħames inċiż ta’ l-Artikolu 6 (1) tagħha,
Billi:
(1)
Skond id-Direttiva 77/504/KEE, l-Istati Membri jistgħu jitolbu li annimali tat-trobbija ta’ razza pura mill-ispeċi bovina, l-isperma, l-bajd u l-embrijuni tagħhom għandhom jiġu akkumpanjati, għall-kummerċ intra Komunitarju, minn ċertifikat tal-pedigree maħruġ minn organizzazzjonijiet jew assoċjazzjonijiet ta’ produtturi awtorizzati (“iċ-ċertifikat tal-pedigree”). Id-Direttiva tipprovdi wkoll li l-partikolaritajiet li għandhom jitniżżlu fiċ-ċertfikati tal-pedigree għandhom jiġu armonizzati.
(2)
Il-mudell taċ-ċertfikati tal-pedigree u l-partikolaritajiet li għandhom jiġu pprovduti permezz ta’ mudelli bħal dawn jew f’ dokumentazjoni ekwivalenti huma bħalissa stipolati għall-annimali tat-trobbija ta’ razza pura mill-ispeċi bovina fid-Deċiżjoni tal-Kummissjoni 86/404/KEE (2), għall-isperma u l-embrijuni fid-Deċiżjoni tal-Kummissjoni 88/124/KEE (3) u għall-bajd fid-Deċiżjoni tal-Kummissjoni 96/80/KE (4). Fl-interess taċ-ċarezza u r-razzjonalità tal-leġiżlazzjoni tal-Komunità, id-Deċiżjonijiet 86/404/KEE, 88/124/KEE u 96/80/KE għandhom jiġu rrevokati u sostitwiti minn Deċiżjoni waħda.
(3)
Id-dispożizzjonijiet dwar l-identifikazzjoni ta’ annimali bovini huma stipolati fir-Regolament (KE) Nru 1760/2000 tal-Parlament Ewropew u tal-Kunsill tas-17 ta’ Lulju ta’l-2000, li jistabblixxi sistema ta’ identifikazzjoni u ta’ reġistrazzjoni ta’ annimali bovini u t-tikkettjar ta’ ċanga u prodotti taċ-ċanga u jirrevoka r-Regolament tal-Kunsill (KE) Nru 820/97 (5).
(4)
Dispożizzjonijiet speċjali dwar it-testjar uffiċjali ta’ barrin ta’ razza pura huma stipolati fid-Direttiva tal-Kunsill 87/328/KEE tat-18 ta’ Ġunju ta’ l-1987 dwar l-aċċettazzjoni għall-raġjunijiet ta’ trobbija ta’ annimali ta’ razza pura tat-trobbija mill-ispeċi bovina (6).
(5)
Iċ-ċertifikati tal-pedigree għandhom jiżguraw għall-konsumaturi ta’ annimal jew tal-prodotti ġerminali tiegħu l-informazzjoni minima li tikkorrispondi għall-partikolaritajiet meħtieġa mid-Deċiżjonijiet 86/404/KEE, 88/124/KEE u 96/80/KE. Abbażi ta’ l-esperjenza ma’ l-evoluzzjoni tat-teknoloġija informatika, u bil-konsiderazzjoni tal-fatt li ċerti riżultati minn evalwazzjoni ġenetika huma disponibbli pubblikament, jidher li r-rakkomandazzjoni għall-mudell armonizzat ta’ ċertifikat m’għadhiex aktar meħtieġa, u li ċerti partikolaritajiet jistgħu jiġu pprovduti b’mod suffiċjenti għal ċerti ċirkostanzi permezz ta’ referenza għas-sors pubbliku tagħhom.
(6)
Ċertifikati tal-pedigree jew stqarrijiet li jiċċertifikaw dokumentazzjoni ekwivalenti jinħarġu minn korpi li huma rikonoxxuti skond id-Deċiżjoni tal-Kummissjoni 84/247/KEE tas-27 ta’ April ta’ l-1984 li tistipola l-kriterji għar-rikonoxximent ta’ l-organizzazzjonijiet u l-assoċjazzjonijiet ta’ produtturi li jżommu jew jistabbilixxu kotba tal-merħla ta’ l-annimali tat-trobbija mill-ispeċi bovina (7). Iżda jidher xieraq li ċertifikati tal-pedigree għall-isperma jistgħu jinħarġu wkoll minn ċentri ta’ ġbir jew ta’ ħażna li huma approvati skond id-Direttiva tal-Kunsill 88/407/KEE ta’ l-14 ta’ Ġunju ta’ l-1988 li jistipola l-kondizzjonijiet dwar is-saħħa ta’ l-annimali applikabbli għall-kummerċ intra komunitarju fl-importazzjoni ta’ l-isperma minn annimali domestiċi ta’ l-ispeċi bovina (8) u li ċertifikati tal-pedigree minn embrijuni jistgħu jinħarġu wkoll minn timijiet ta’ ġbir approvati skond id-Direttiva tal-Kunsill 89/556/KEE tal-25 ta’ Settembru ta’ l-1989 dwar il-kondizzjonijiet tas-saħħa ta’ l-annimali li jiggvernaw il-kummerċ intra Komunitarju fl-importazzjoni minn pajjiżi terzi ta’ embrijuni ta’ annimali domestiċi mill-ispeċi bovina (9).
(7)
Il-miżuri previsti f'din id-Deċiżjoni huma f’konformità ma’ l-opinjoni tal-Kumitat Permanentidwar iż-Żooteknika,
ADOTTAT DIN ID-DEĊIŻJONI:
Artikolu 1
Din id-Deċiżjoni tistipola l-partikolaritajiet li għandhom jitniżżlu fiċ-ċertifikati tal-pedigree jew fid-dokumenti li jakkumpanjaw l-annimali tat-trobbija ta’ razza pura mill-ispeċi bovina, l-isperma, l-bajd jew l-embrijuni tagħhom fil-kummerċ intra Komunitarju. Iċ-ċertfikati tal-pedigree skond din id-Deċiżjoni għandhom jinħarġu minn organizzazzjonijiet jew assoċjazzjonijiet ta’ produtturi approvati (minn hawn jissejħu: “organizzazzjonijiet ta’ produtturi”) li huma rikonoxxuti uffiċjalment skond id-Deċiżjoni 84/247/KEE. Iċ-ċertifikati tal-pedigree għall-isperma jistgħu jinħarġu wkoll minn ċentri ta’ ġbir jew ta’ ħażna li huma approvati skond id-Direttiva 88/407/KEE u ċ-ċertifikati tal-pedigree għall-embrijuni jistgħu jinħarġu wkoll minn timijiet ta’ ġbir ta’ l-embrijuni li huma approvati skond id-Direttiva 89/556/KEE, abbażi tal-partikolaritajiet pprovduti mill-organizzazzjonijiet ta’ produzzjoni skond l-Artikolu 3(2), u 5(2) ta’ din id-Deċiżjoni.
Artikolu 2
1. Iċ-ċertifikati għall-annimali għandhom ikollhom id-dettalji li ġejjin:
a)
it-titolu li ġej: “Ċertifikat tal-pedigree maħruġ skond id-Deċiżjoni tal-Kummissjoni 2005/379/KE għall-kummerċ intra Komunitarju”;
b)
l-isem ta' l-organizzazzjoni ta' produtturi kkonċernata li hija rikonoxxuta uffiċjalment skond id-Deċiżjoni 84/247/KEE;
c)
l-isem tal-ktieb tal-merħla;
d)
ir-razza;
e)
is-sess;
f)
in-numru fl-inklużjoni fil-ktieb tal-merħla;
g)
id-data ta’ meta nħareġ iċ-ċertifikat;
h)
is-sistema ta’ identifikazzjoni;
i)
in-numru ta’ identifikazzjoni skond ir-Regolament (KE) Nru 1760/2000;
j)
id-data tat-twelid;
k)
isem u indirizz il-produttur;
l)
isem u indirizz is-sid
m)
il-pedigree:
L-annimal maskili
Missier missieru
Omm missieru
Nru fil-ktieb tal-merħla
Nru fil-ktieb tal-merħla
Nru fil-ktieb tal-merħla
L-Omm
Missier ommha
Omm ommha
Nru fil-ktieb tal-merħla
Nru fil-ktieb tal-merħla
Nru fil-ktieb tal-merħla
n)
ir-riżultati disponibbli mit-testijet ta’ rendiment u riżultati aġġornati ta’ l-evalwazzjoni ġenetika inklużi l-pekuljaritajiet ġenetiċi u d-difetti ġenetiċi ta’ l-annimal innifsu u tal-ġenituri u n-nanniet tiegħu huma meħtieġa fil-programm ta’ trobbija għall-kategorija ta’ l-annimal in kwestjoni. Jekk ir-riżultati ta’ l-evalwazzjoni ġenetika huma disponibbli lill-pubbliku fuq l-internet, ikun biżżejjed li ssir referenza għall-portal fejn jinsabu tali riżultati.
o)
fil-każ ta’ annimali nisa tqal, id-data ta’ l-inseminazzjoni jew tat-tgħammir u l-identifikazzjoni tal-barri li jkun għammarha;
p)
l-isem u t-titolu tal-persuna firmatarja, id-data u l-post tal-wasla taċ-ċertifikat u l-firma ta’ l-individwu li huwa awtorizzat mill-organizzazzjoni tat-trobbija risponsabbli għall-ħruġ taċ-ċertifikat.
2. Madankollu, dawk id-dettalji jistgħu jkunu inklużi f’dokumenti oħrajn li jakkumpanjaw l-annimal bil-kondizzjoni li l-organizzazzjoni tat-trobbija li għandha l-ktieb tal-merħla tiċċertifika d-dokumenti mas-sentenzi li ġejjin: “Il-persuna hawn taħt iffirmata tiċċertifika li l-partikolaritajiet meħtieġa mill-Artikolu 2 tad-Deċiżjoni tal-Kummissjoni 2005/379/KE10 huma inklużi mad-dokumenti mehmuża: …”, kompluta b’ lista eżawrjenti ta’ dokumenti mehmuża rilevanti.
Artikolu 3
1. Iċ-ċertifikati tal-pedigree għall-isperma għandhom ikollhom id-dettalji li ġejjin:
a)
il-partikolaritajiet kollha msemmija fl-Artikolu 2 li jikkonċernaw il-barri li jipprovdi l-isperma kif ukoll il-grupp tad-demm jew ir-riżultati mit-test li jipprovdu garanziji ekwivalenti għall-finijiet tal-verifika tal-pedigree;
b)
l-informazzjoni li tippermetti l-identifikazzjoni ta’ l-isperma, id-data tal-ġabir u l-isem u l-indirizz taċ-ċentru tal-ġbir ta’ l-isperma jew taċ-ċentru tal-ħażna ta’ l-isperma u tad-destinatarju;
c)
għall-isperma maħsuba għat-testjar uffiċjali ta’ barrin tar-razza pura, l-isem u l-indirizz ta’ l-organizzazzjonijiet uffiċjali jew ta’ assoċjazzjonijiet risponsabbli għall-iżvolġiment tat-testijiet skond id-Direttiva 87/328/KEE;
d)
l-isem u t-titolu tal-persuna firmatarja, id-data u l-post tal-wassla taċ-ċertifikat u l-firma ta’ l-individwu li huwa awtorizzat mill-organizzazzjoni tat-trobbija risponsabbli għall-ħruġ taċ-ċertifikat.
2. Madankollu, dawk il-partikolaritajiet jistgħu jkunu inklużi f’dokumenti oħrajn li jakkumpanjaw l-isperma bil-kondizzjoni li l-organizzazzjoni tat-trobbija li għandha l-ktieb tal-merħla tiċċertifika d-dokumenti mas-sentenzi li ġejjin: “Il-persuna hawn taħt iffirmata tiċċertifika li l-partikolaritajiet meħtieġa mill-Artikolu 3 tad-Deċiżjoni tal-Kummissjoni 2005/379/KE10 huma inklużi mad-dokumenti mehmuża: …”, kompluta b’ lista eżawrijenti ta’ adokumenti mehmuża rilevanti.
Artikolu 4
1. Iċ-ċertifikati tal-pedigree għall-bajd għandhom ikollhom id-dettalji li ġejjin:
a)
id-dettalji kollha msemmija fl-Artikolu 2 li jikkonċernaw l-annimal femminili li tipprovdi l-bajda kif ukoll il-grupp tad-demm jew ir-riżultati mit-test li jipprovdu garanziji ekwivalenti għall-finijiet tal-verifika tal-pedigree;
b)
l-informazzjoni li tippermetti l-identifikazzjoni tal-bajd, id-data tal-ġbir u l-ismijiet u l-indirizzi tat-timijiet tal-ġbir tal-bajd kif ukoll tad-destinatarju;
c)
fejn ikun hemm iktar minn bajda waħda fit-tubu, għandu jkun hemm identifikazzjoni ċara dwar in-numru ta’ bajd li għandhom ikollhom kollha l-istess omm;
d)
l-isem u t-titolu tal-persuna firmatarja, id-data u l-post tal-wasla taċ-ċertifikat u l-firma ta’ l-individwu li huwa awtorizzat mill-organizzazzjoni tat-trobbija risponsabbli għall-ħruġ taċ-ċertifikat.
2. Madankollu. dawk id-dettalji jistgħu jkunu inklużi f’dokumenti oħrajn li jakkumpanjaw il-bajd bil-kondizzjoni li l-organizzazzjoni tat-trobbija li għandha l-ktieb tal-merħla tiċċertifika d-dokumenti mas-sentenzi li ġejjin: “Il-persuna hawn taħt iffirmata tiċċertifika li d--dettalji meħtieġa mill-Artikolu 4 tad-Deċiżjoni tal-Kummissjoni 2005/379/KE10 huma inklużi mad-dokumenti mehmuża: …”, kompluta b’ lista eżawrijenti ta’ dokumenti mehmuża rilevanti.
Artikolu 5
1. Iċ-ċertifikati tal-pedigree għall-embrijuni għandhom ikollhom id-dettalji li ġejjin:
a)
id-dettalji kollha msemmija fl-Artikolu 2 li jikkonċernaw l-annimal femminili li tipprovdi l-bajda kif ukoll il-barri li jiffertilizza l-bajda flimkien mal-grupp tad-demm tagħhom jew ir-riżultati mit-test li jipprovdu garanziji ekwivalenti għall-finijiet tal-verifika tal-pedigree;
b)
l-informazzjoni li tippermetti l-identifikazzjoni ta’ l-embriju, id-data tal-ġbir u l-ismijiet u l-indirizzi tat-timijiet tal-ġbirta’ l-embrji kif ukoll tal-persuna li tirċievi;
c)
fejn ikun hemm iktar minn embrijun wieħed fit-tubu, għandu jkun hemm identifikazzjoni ċara dwar in-numru ta’ embrijuni li għandhom ikollhom kollha l-istess ġenituri;
d)
l-isem u t-titolu tal-persuna firmatarja, id-data u l-post tal-wasla taċ-ċertifikat u l-firma ta’ l-individwu li huwa awtorizzat mill-organizzazzjoni tat-trobbija risponsabbli għall-ħruġ taċ-ċertifikat.
2. Iżda dawk il-dettalji jistgħu ikunu inklużi f’dokumenti oħrajn li jakkumpanjaw l-embrijuni bil-kondizzjoni li l-organizzazzjoni tat-trobbija li għandha l-ktieb tal-merħla tiċċertifika d-dokumenti mas-sentenzi li ġejjin: “Il-persuna hawn taħt iffirmata tiċċertifika li d-dettalji-meħtieġa mill-Artikolu 5 tad-Deċiżjoni tal-Kummissjoni 2005/379/KE10 huma inklużi mad-dokumenti mehmuża: …”, kompluta b’ lista eżawrijenti ta’ dokumenti mehmuża rilevanti.
Artikolu 6
Id-Deċiżjonijiet 86/404/KEE, 88/124/KEE u 96/80/KE huma rrevokati.
Artikolu 7
Id-Deċiżjoni hija ndirizzata lill-Istati Membri.
Magħmul fi Brussell, nhar is-17 ta’ Mejju 2005.